|  |  |
| --- | --- |
| Numri i lëndës: | 2022:046423 |
| Datë: | 24.04.2024 |
| Numri i dokumentit:  | 05614844 |

**A.nr.498/2022**

**GJYKATA THEMELORE NË PRISHTINË-Departamenti për Çështje Administrative**, me gjyqtarin Rexhep Gashi, në konfliktin administrativ të paditësit Sh. (R.) K. nga fshati D..., Komuna e Podujevës, kundër të paditurës Ministria e Punës dhe Mirëqenies Sociale-Departamenti për Politika Sociale dhe Familjare në Prishtinë, e cila në bazë të ligjit përfaqësohet nga Avokatura Shtetërore në Ministrisë e Drejtësisë, duke vendosur lidhur me padinë e paditësit për anulimin e vendimit të datës 27.01.2022, pas mbajtjes të seancës të shqyrtimit kryesor-publik, në mungesë të palëve ndërgjyqëse, me datë 16.04.2024, mori këtë:

**A K T G J Y K I M**

1. **REFUZOHET NË TËRËSI E PA BAZUAR** kërkesëpadiae paditësit Sh. (R.) K. nga fshati D..., Komuna e Podujevës. , me të cilën ka kërkuar që të anulohet vendimi i datës 27.01.2022 i Ministrisë së Punës dhe Mirëqenies Sociale-Departamenti për Politika Sociale dhe Familjare si i kundërligjshëm dhe që gjykata meritorisht të miratoj kërkesën e paditësit për njohjen e të drejtës së ndihmës sociale dhe kjo nga dita e paraqitjes së kërkesës.
2. Secila palë i bart shpenzimet e veta procedurale.

**A r s y e t i m**

Me vendimin e kontestuar të datës 27.01.2022, e paditura Ministria e Punës dhe Mirëqenies Sociale-Departamenti për Politika Sociale dhe Familjare e ka refuzuar ankesën e paditësit me nr.3130 të dt.28.12.2021, duke e lënë në fuqi aktvendimin me nr.43277 të dt.04.11.2021 të lëshuar nga Qendra për Pune Sociale në Podujevë, me të cilin paditësit i është refuzuar kërkesa për ndihmë sociale e datës 16.04.2021.

Paditësi i pa kënaqur me vendimin e kontestuar, me padinë e paraqitur në gjykatë me datë 07.03.2022, ka iniciuar konfliktin administrativ kundër të paditurës Ministria e Punës dhe Mirëqenies Sociale- Departamenti për Politika Sociale dhe Familjare, siç kuptohet nga padia për shkak se nuk janë aplikuar drejt dispozitat ligjore dhe për shkak se nuk është vërtetuar drejt gjendja faktike, me të cilën ka kërkuar që të anulohen vendimi i datës 27.01.2022 i i të paditurës si i kundërligjshëm, dhe që gjykata meritorisht të miratoj kërkesën e paditësit për njohjen e të drejtës së ndihmës sociale dhe kjo nga dita e paraqitjes së kërkesës.

Tutje paditësi në padi, ka deklaruar se paditësit i është ndërprerë ndihma sociale në muajin maj 2021 me aktvendimin nr.43277 të lëshuar nga QPS në Podujevë. Paditësi i pa kënaqur me vendimin e cekur i është drejtuar me ankesë me dt.28.12.2021, Komisioni për Ankesa në MPMS. Ka vijuar se MPMS-DPSF me aktvendimin nr.43277 të datës 27.01.2022, ka refuzuar ankesën e paditësit, duke u bazuar në nenin 2.7 dhe nenin 4.1 (a) të Ligjit nr.2003/15, si dhe paragrafin 4.4 të Ligjit nr.04/L-096 për Ndryshimin dhe Plotësimin e Ligjit nr.2003/15 Mbi Skemën e Ndihmës Sociale në Kosovë si dhe Udhëzimin Administrativ nr.11/2013, neni 8 par.8.5. Ka cekur se Komisioni i Ankesave në MPMS gjatë shqyrtimit të ankesës nuk ka shqyrtuar me arsyeshmeri të plotë shkresat në dosjen e ankuesit dhe pa ndonjë hulumtim, ekzaminim të thellë e ka refuzuar me arsyeshmerinë thuajse të njëjtë, duke lënë në fuqi vendimin e organit të shkallës së parë. Ka theksuar se gjatë vlerësimit Komisioni i Ankesave në MPMS, saktësisht DPSF, në mënyrë të gabuar vërtetohet gjendja faktike e paditësit, duke ju refuzuar e drejta në ndihmë sociale, pasi nuk e kanë bërë hulumtim ekzaminim të rastit, me arsyetimin se familja nuk përzgjidhet dhe nuk i njihet e drejta për vazhdimin e realizimit të ndihmës sociale, pasi që është shpallur i aftë për punë. Ka shtuar se paditësi është në gjendje të rëndë ekonomike dhe sociale dhe vuan nga tensioni, sheqeri, e po ashtu edhe bashkëshortja, kushtet ekonomike janë të dobëta, djali është i vogël. Andaj i ka propozuar gjykatës që të aprovohet si e bazuar kërkesëpadia.

E paditura, përmes përfaqësues ligjore Ministria e Drejtësisë-Avokatura Shtetërore, në përgjigjen në padi të datës 10.08.2023 e ka kontestuar kërkesëpadinë e paditësit. Ka cekur se paditësi në afatin ligjor ka parashtruar ankesë pranë Komisionit të Ankesave të Shkallës së Dytë për Ndihma Sociale në DPSF, për shkak të vërtetimit të gabuar të gjendjes faktike dhe aplikimit të gabuar të së drejtës materiale. Ka paraqitur se Komisioni i shkallës së dytë i ka shqyrtuar shkresat e lëndës dhe mbi bazën e fakteve të ofruara në lëndë ka konstatuar se familja nuk i plotëson kriteret ligjore për realizimin e ndihmës sociale në kategorinë e parë, sepse tani familja ka dy anëtarë të aftë për punë, sepse nuk arrin shkallën e invaliditetit prej 80%, siç është përcaktuar me UA nr.11/2013, neni 6, par.2 dhe 3 për Procedurat e Punës së Komisionit Mjekësor për të aplikuar për ndihmë sociale në kategorinë e parë dhe si e tillë ankesa refuzohet. Andaj i ka propozuar gjykatës që të merr aktgjykim me të cilin e refuzon kërkesëpadinë e paditësit në tërësi si të pa bazuar dhe që të mbetet në fuqi vendimi i kontestuar.

Gjykata në seancën e shqyrtimit kryesor të datës 16.04.2024, ka shqyrtuar këtë konflikt administrativ në pajtim me nenin 41 të LKA-së, në mungesë të palëve ndërgjyqëse të ftuar në mënyrë të rregullt.

Me qëllim të vërtetimit të drejtë dhe të plotë të gjendjes faktike, gjykata në procedurën e provave të shqyrtimit kryesor-publik të datës 16.04.2024, ka administruar provat relevante dhe atë: Vendimin e MFPT të dt.27.01.2022, Vërtetimin e pa punësisë për paditësin të dt. 14.02.2022, Deklaratën për bashkësinë familjare të dt.28.02.2022, Kartelën e ndihmës sociale me nr.43277, Kërkesën e paditësit për ndihme sociale të parashtruar tek e paditura, Ankesën e paditësit të parashtruar tek e paditura të datës 28.12.2021, Vendimin e MPMS të dt.04.11.2021, Certifikatën e bashkësisë familjare të dt.02.03.2018, Certifikatën e martesës të dt.23.02.2018, Ekstraktin nga Regjistri Qendror i Gjendjes Civile të dt.21.02.2018, Vërtetimin e pa punësisë të dt.03.09.2019, Aktvendimin e MPMS të dt.22.04.2021, Dëftesën mbi parashtrimin e kërkesës për Ndihmë Sociale të dt.16.04.2021, Formularin për llogaritjen e të mirave materiale dhe jo materiale A3 të dt.20.04.2021, Vlerësimin e Komisionit Mjekësor të dt.01.11.2021 dhe raportet mjekësore të dorëzuara nga paditësi në procedurën administrative.

Gjykata në pajtim me dispozitat ligjore të nenit 44 të LKA-së, vlerësoi ligjshmërinë e vendimit të kontestuar në drejtim të thënieve në padi, thënieve në përgjigje në padi, dhe pas shqyrtimit të shkresave të lëndës në këtë konflikt administrativ, konstatoi se kërkesëpadia e paditësit është e pa bazuar, për këto arsye:

Nga provat shkresore të administruara në këtë konflikt administrativ, gjykata gjeti që e paditura Ministria e Punës dhe Mirëqenies Sociale-Departamenti për Politika Sociale dhe Familjare në Prishtinë-Komisioni i Ankesave, duke vendosur sipas ankesës të paditësit, të parashtruar ndaj vendimit me nr.43277 të datës 04.11.2021 të Qendrës për Punës Sociale në Podujevë, me të cilin vendim paditësit i është refuzuar kërkesa për ndihmë sociale, me vendimin e kontestuar të datës 27.01.2022, ka refuzuar si të pa bazuar ankesën e paditësit dhe e ka lënë në fuqi vendimin e organit të shkallës së parë. E paditura në vendimin e kontestuar ka theksuar se Komisioni për Ankesave i shkallës së dytë pasi bëri shqyrtimin e të gjithë dokumentacionit në lëndë dhe sipas vlerësimit të Komisionit Mjekësor me nr.0005941/20, shihet se Sh. K. është shpallur i aftë për punë nga Komisioni Mjekësor i Shkallës së Dytë në seancën e mbajtur me dt.26.01.2022, andaj familja nuk i plotëson kriteret ligjore për realizimin e ndihmës sociale për kategorinë e parë. Ka shtuar se edhe përkundër gjendjes së paraqitur nuk mund të realizohet e drejta në ndihmë sociale, për arsye se, do të ishte në kundërshtim me nenin 2.7 dhe nenin 4.1 (a) të Ligjit nr.2003/15, si dhe paragrafit 4.4 të Ligjit nr.04/L-096 për Ndryshimin dhe Plotësimin e Ligjit nr.2003/15 mbi Skemën e Ndihmës Sociale në Kosovë, si dhe UA nr.11/2013, neni 8 par.8.5.

Nga aktvendimi me nr.43277 i datës 22.04.2021 i MPMS-së-Qendra për Punë Sociale në Podujevë, gjykata gjeti se me këtë vendim në pikën I të tij, paditësit është aprovuar kërkesa për ndihmë sociale, në pikën dy të tij është vendosur që pagesa e ndihmës sociale fillon nga data 01.04.2021 deri me datë 30.09.2021, me kushte që gjatë kësaj periudhë familja ti plotësoj kriteret ligjore për Skemën e Ndihmës Sociale, kurse në pikën III të vendimit është vendosur që familja obligohet që për çdo ndryshim të rrethanave socio-ekonomike të njoftoj Qendrën për Punë Sociale.

Në nenin 2.1 të ligjit nr.2003/15 për Skemën e Ndihmës Sociale është përcaktuar se “*Sipas këtij ligji: 2.1. “Familja”përbëhet prej atyre personave nevojat e të cilëve merren parasysh me rastin e vendosjes së përzgjedhshmërisë dhe shumës së ndihmës sociale, dhe përkufizohet si një bashkësi që përbëhet prej paraqitësit të kërkesës ose marrësi të ndihmës dhe të gjithë anëtarëve të tjerë të familjes, të cilët janë në bashkësi familjare: bashkëshorti/ja e tij /saj ose partnerët që jetojnë bashkë, prindërit dhe fëmijët, përfshirë fëmijët e birësuar (bijëzuar) fëmijët në strehim familjar apo fëmijët e njërit partner. Prandaj, familja mund të përbëhet nga paraqitësi i kërkesës ose marrësit të ndihmës dhe një, dy, tre a më shumë anëtarëve që jetojnë në një bashkësi familjare. Individi pa asnjë anëtar tjetër të familjes në bashkësinë familjare, sipas këtij ligji, konsiderohet një familje*”. Në vazhdim në nenin 2.4 të këtij ligji përcaktohet “*2.7. “Person i/e varur” përkufizohet si individ i cili i takon njërit prej grupeve që vijojnë: i. Personat që janë mbi moshën tetëmbëdhjetë(18) vjeç dhe të cilët kanë të meta të rënda dhe aftësi përherë të kufizuara që e bëjnë atë të paaftë për të punuar për punë shpërblyese. ii. Personat që janë gjashtëdhjetë e pesë (65) vjeç apo më të moshuar; iii. Kujdestarët e përhershëm të personave me aftësi përherë të kufizuara apo të personave në moshën gjashtëdhjetë e pesë (65) vjeç ose më të vjetër të cilëve u nevojitet kujdes i përhershëm, apo fëmija nën moshën 5 vjeçe. iv. Personat deri në, moshën katërmbëdhjetë (14) vjeç; v. Personat ndërmjet moshave pesëmbëdhjetë (15)dhe tetëmbëdhjetë (18) dhe të cilët janë në shkollim të rregullt të mesëm; vi. Prindërit vetushqyes me, së paku, një fëmijë nën moshën pesëmbëdhjetë (15) vjeç. Sipas këtij ligji, personat që i takojnë çfarëdo grupi të shënuar në nën-paragrafët (i) deri në (vi) më lartë, konsiderohen të paaftë për punë të shpërblyeshme”*. Kurse në nenin 4.1 pika (a) të këtij ligji parashihet “*4.1. Për të përfituar ndihmën sociale, të gjithë anëtarët e familjes duhet të jenë banorë të përhershëm në Kosovë dhe t’i plotësojnë kushtet për klasifikim në njërën prej kategorive vijuese: (a) Kategoria e parë Familja në të cilën të gjithë anëtarët e familjes janë të varur sipas përkufizimit të dhënë në nenin 2 pikën 7 të këtij ligji dhe asnjëri prej tyre nuk është i punësuar*”. Në nenin 2 par.4 të Ligjit nr.04/L-096 për Ndryshimin dhe Plotësimin e Ligjit nr.2003/15 për Skemën e Ndihmës Sociale parashihet “*4. Neni 2 i ligjit bazik, paragrafi 2.8. riformulohet me tekstin si në vijim: 2.8. Komisioni mjekësor - nënkupton një grup ekspertësh mjekësor i formuar dhe i miratuar nga ministria përkatëse e punës dhe mirëqenies sociale, me qëllim të ekzaminimit dhe përcaktimit të gjendjes shëndetësore, duke përcaktuar shkallën e paaftësisë të çdo personi apo anëtari të familjes, i cili është i përfshirë në realizimin e të drejtave të përcaktuara sipas këtij ligji*”. Në vazhdim në nenin 4 par.4.4 të Ligjit nr.04/L-096 për Ndryshimin dhe Plotësimin e Ligjit nr.2003/15 për Skemën e Ndihmës Sociale është përcaktuar “*4.4. Të drejtën në ndihmë sociale në kategorinë e parë e realizon familja, në të cilën të gjithë anëtarët e familjes janë të varur sipas përkufizimit të dhënë në nenin 2 pikën 2.7 të ligjit në fuqi, dhe asnjëri prej tyre nuk është i punësuar*”. Në nenin 6 par. 2 të UA (MPMS) nr.11/2013 për Procedurat e Punës së Komisionit Mjekësor për Aplikuesit për Ndihmë Sociale në Kategorinë e Parë është përcaktuar “*Komisioni i mjekëve do të kryejë vlerësimin e aftësisë për punë për secilin anëtar të familjes, i cili pretendon se është i pa aftë për punë (tetëdhjetëpërqind (80%), i pa aftë për punë)*”. Në nenin 7 par.3 të UA të lartcekur përcaktohet se “*Udhëheqësi i SNS-së pas pranimit të lëndëve të shqyrtuara nga Komisioni Mjekësor i shkallës së parë nxjerr vendimet për njohje apo të mos njohjes së ndihmës sociale*”. Në nenin 8 par.3 të UA të njëjtë saktësohet se “Lidhur me ankesën e paraqitur nga pala, komisioni i ankesave në bazë të vlerësimit të komisionit mjekësor, të shkallës së II dytë, mund ta vërtetoj vendimin e shkallës së parë, ta ndryshoj atë ose ta kthej lëndën në ri shqyrtim te komisioni i shkallës së parë”.

Nisur nga një gjendje e tillë e çështjes, gjykata vlerëson se qëndrimi dhe përfundimi i të paditurës është i ligjshëm dhe i drejtë, pasi që vendimi e kontestuar nuk është përfshirë në shkelje thelbësore të dispozitave të procedurës administrative, në lidhje me formën dhe elementet e detyrueshme të cilat duhet ti ketë akti administrativ dhe rregullat e procedurës, të cilat është dashur të zbatohen me rastin e trajtimit të kërkesë së paditësit për ndihmë sociale, respektivisht shqyrtimin e ankesës në shkallë të dytë nga e paditura, e për të cilat shkaqe gjykata kujdeset sipas detyrës zyrtare në kuptim të nenit 44 par.2 të LKA-së. Vendimi i kontestuar i të paditurës është i qartë dhe i kuptueshëm. I njëjti përmban elementet e detyrueshme të aktit administrativ të shkruar të paraparë me nenin 47 dhe 48 të Ligjit nr.05/L-031 për Procedurën e Përgjithshme Administrative. Vendimi përmban hyrjen, pjesën urdhëruese- dispozitivin si dhe arsyetimin e vendimit. Në arsyetim janë paraqitur arsye të mjaftueshme për refuzimin e ankesës të paditësit, të cilat edhe gjykata i pranon, duke vlerësuar se edhe drejta materiale është zbatuar në mënyrë të drejtë.

Gjykata konstaton se deri te refuzimi i kërkesës së paditësit për ndihmë sociale në shkallë të parë kishte ardhur bazuar në vlerësimin e Komisionit Mjekësor të shkallës së parë i cili në seancën e datës 01.11.2021, e kishte vlerësuar paditësin të aftë për punë. Gjithashtu edhe Komisioni Mjekësor i të paditurës në shkallë të dytë në seancën e datë 26.01.2022, kishte dhënë konstatim të njëjtë me komisionin e shkallës së parë sipas të cilit paditësi është i aftë për punë, pasi që i njëjti nuk e ka pa aftësinë punuese në shkallën prej 80%.

Gjykata i vlerësoj të pa bazuara pretendimet e paditësit në padi, sepse të njëjtat janë në kundërshtim me gjendjen faktike të vërtetuar nga ana e të paditurës dhe nga ana e organit të shkallës së parë dhe në kundërshtim me provat në shkresat e lëndës. Paditësi me asnjë provë nuk vërteton pretendimet e tij, ndërsa provat e prezantuara nuk janë me ndikim për vendosjen ndryshe të kësaj çështje juridike administrative.

Mbi këtë gjendje të fakteve, kjo gjykatë konsaton se në këtë çështje administrative janë respektuar rregullat e procedurës administrative të cilat kanë pasur ndikim në vërtetimin e drejt të gjendjes faktike, nga e cila del se nuk është cenuar ligji në dëm të paditësit, andaj thëniet e padisë nuk i aprovoj, sepse i vlerësoj pa ndikim në vërtetimin e një gjendje tjetër faktike nga ajo e vërtetuar nga e paditura në procedurë administrative.

Vendimin që secila palë ti bartë shpenzimet e procedurës, gjykata e ka mbështetur në dispozitat e nenit 64 të LKA-së nr.03/L-202 për Konfliktet Administrative.

Për arsyet e lartcekura, gjykata konform dispozitave ligjore të nenit 38 par.1 dhe 2 dhe 46 par.2 të LKA-së, ka vendosur si në dispozitiv të këtij aktgjykimi.

**GJYKATA THEMELORE NË PRISHTINË**

**Departamenti për Çështje Administrative**

**A.nr.498/2022, datë 16.04.2024**

 **G j y q t a r i**

 Rexhep Gashi

 \_\_\_\_\_\_\_\_\_\_\_\_

**KËSHILLË JURIDIKE:**

Kundër këtij aktgjykimi është e lejuar ankesa, në afat prej 15 ditësh nga marrja e të njëjtit, në Gjykatën e Apelit në Prishtinë, përmes kësaj gjykate.